फ़ायरिंग के कारण होटल के रिशेप्शनिस्ट की मौत हो गई. हमले के बाद चरमपंथी भागने में सफल हो गए.वरिष्ठ पुलिस अधिकारी के अनुसार नौगाम इलाके में श्रीनगर-मुज़फ़्फ़राबाद बाइपास पर स्थित सिल्वर स्टार होटल भारतीय सेना के 15 कॉर्प्स के मुख्यालय के बहुत क़रीब बना है.भारयीय सेना के 15 कॉर्प्स पर ही भारत-पाकिस्तान के नियंत्रण रेखा की सुरक्षा की ज़िम्मेदारी है.हमले के चश्मदीदों का कहना है कि चरमपंथियों ने पहले सेना के एक क़ाफ़िले को निशाना बनाया था और फिर वे फ़ायरिंग करते हुए होटल में दाख़िल हुए थे.होटल के मैनेजर इमरान ने हमले की जानकारी देते हुए कहा, ''चरमपंथियों ने होटल के लॉबी में मौजूद कुछ कर्मचारियों को बंदी बना लिया और उनसे होटल में रह रहे हिंदुओं की पहचान करने के लिए कहने लगे. उसके बाद वे अंधाधुंध फ़ायरिंग करते हुए भाग गए. फ़ायरिंग में दो-तीन लोग घायल हो गए और हमारे रिसेप्शनिस्ट फ़ारूक़ अहमद की मौत हो गई.''सेना ने होटल की घेराबंदी कर ली है.अभी तक किसी भी चरमपंथी संगठन ने हमले की ज़िम्मेदारी नहीं ली है.